
AVIZ

asupra proiectului de Lege pentru modificarea art.157 alin.(1) din 
Legea nr.571/2003 privind Codul fiscal
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu proiectul de Lege pentru modificarea art.157 alin.(1) din Legea nr.571/2003 privind Codul fiscal, trimis cu adresa nr. PL-x 97 din 24 martie 2010, înregistrată sub nr. 21/104 din  25 martie 2010. 
Senatul, în calitate de primă Cameră sesizată, a adoptat iniţiativa legislativă în şedinţa din 22 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  13 aprilie 2010.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ trimis cu adresa  nr. 1097 din 29 septembrie 2009 şi punctul de vedere al Guvernului transmis cu adresa nr. 151 din 25 ianuarie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât plata taxei pe valoarea adăugată (TVA) către bugetul de stat în termen de 30 de zile de la data încasării contravalorii facturilor aferente serviciilor prestate sau produselor livrate şi nu la emiterea lor ar conduce la dificultăţi în colectarea veniturilor la bugetul de stat, cu impact major la începutul aplicării măsurii, datorat decalajului dintre momentul livrării şi termenul de plată a contravalorii, cu atât mai mult cu cât plata către furnizor a facturilor va fi întârziată foarte mult din lipsa disponibilităţilor băneşti ca urmare a crizei economice.

Totodată, măsura decalării termenului de plată a TVA ar putea avea ca şi consecinţă riscul creşterii indisciplinei contractuale şi, deci, a creşterii arieratelor în sistem, în condiţiile în care acestea deja există din cauza efectelor crizei economice. Prin urmare, o astfel de măsură ar avea un impact negativ.

Mai mult decât atât, aplicarea acestei măsuri ar avea impact asupra întregului mecanism de funcţionare al TVA-ului (facturare, evidenţă, decont, declaraţie recapitulativă, derogări de la principii, deduceri, etc.). Directiva 112/2006/CE a Consiliului Uniunii Europene privind sistemul comun al taxei pe valoarea adăugată nu permite generalizarea acestei măsuri pentru toate operaţiunile derulate de persoanele plătitoare de TVA.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                       avizarea negativă a proiectului de lege.

În raport cu obiectul şi conţinutul său, iniţiativa legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
Consilier  parlamentar
   Graziella Segăceanu

